﻿ANUL VII, NR 23 Revistă a ASOCIAȚIEI CULTURALE HANGU ECOUL HANGULUI Pagina 2 Anul VII, nr 23 MULŢUMESC, MĂICUŢĂ SFÂNTĂ! Măicuţă Sfântă-Ţi mulţumesc, Căci toate ale Tale, Îmi dai din plin în orice zi Şi-mi aperi a mea cale! Tu eşti prea bună şi ne ierţi Tot ce greşim în viaţă, Facem greşeli şi tot uităm De-a Binelui povaţă, Căci suntem răi şi nu-ndreptăm Pornirile bolnave Ne tot căim şi-a doua zi Păcatul iar ne roade Măicuţă Sfântă-Ţi mulţumesc, Că-n marea-Ţi bunătate, Tu nu mă laşi să mă înec În marea de păcate! Când Te privesc, mă-nduioşez De câte-ai pătimit, Să-Ţi vezi pe cruce răstignit Pe Fiul mult iubit, Ce S-a jertfit pentru noi toţi Şi multele păcate Măicuţă dragă-Ţi mulţumesc! Ajută-ne în toate! ”ECOUL HANGULUI” Revistă culturală și de atitudine, cu apariţie trimestrială Anul VI, numărul 22 Editată la BIBLIOTECA PUBLICĂ HANGU sub egida „ASOCIAŢIEI CULTURALE HANGU” HANGU – NEAMŢ Director revistă: Prof GHEORGHE DRUGĂ Colectivul de redacţie: Bibliotecar Liliana Pîntea - redactor-şef Prof Gheorghe Drugă Ref Ţîrdea Mădălina Ed Lupu Maria Prof Vasile Marcoci Preot Ioan Simiraş I S S N – on-line – 2068 – 4517 I S S N – format clasic – 2068 - 4878 Telefoane de contact: Liliana Pîntea – 0731024838 Gavril Lupu – 0233/257524 Toate materialele publicate în această revistă sunt protejate potrivit Legii nr 8/1996, privind dreptul de autor și drepturile conexe Potrivit art 206 Cod Penal, responsabilitatea pentru conţinutul articolelor publicate aparţine autorilor Petronela Apopei Ignat ECOUL HANGULUI Pagina 3 Anul VII, nr 23 Mai aproape de Cer Mai aproape de Cer Mai aproape de Cer ARIPI SPRE LUMINĂ " Fără Dumnezeu, totul este necunoaştere, numai necunoaştere Fără Dumnezeu, totul e grijă, numai grijă Fără Dumnezeu, totul e deznădejde, numai deznădejde " (Sf Nicolae Velimirovici, ”Prin fereastra temniţei”) "Domnului Îi e milă de cei deznădăjduiţi Îi e milă de slăbiciunea noastră Şi văzând mulţimile, I s-a făcut milă de ele, că erau necăjite şi rătăcite ca nişte oi care n-au păstor (Matei 9, 36) Câtă vreme oile îl văd pe păstor, nu sunt nici abătute, nici împrăştiate Dacă L -ar avea oamenii mereu înaintea ochilor pe Dumnezeu, nu ar fi nici mâhniţi, nici rătăciţi Unii îl văd, unii caută să-L vadă, alţii însă sunt orbi faţă de El şi îşi bat joc de cei care îl caută Aşa se rătăcesc oamenii şi o iau care încotro, fiecare fiindu-şi propriul sau păstor Dacă s-ar teme oamenii de Dumnezeu măcar pe jumătate aşa cum se tem de moarte, nu s-ar mai teme de moarte Iată, păcatul v-a tăiat aripile voastre – nu aripile de pasăre, ci aripile Dumnezeieşti – şi v-a trimis cu hotărâre spre pământ Este nevoie de cineva, care mai întâi să vă slobozească de greutatea păcatului, să vă spele şi să vă facă să staţi drept Şi apoi cineva trebuie să vă sădească şi să vă hrănească aripi noi în voi, ca să puteţi zbura Apoi aveţi nevoie de cineva, de cineva foarte puternic, care să-i ţină deoparte pe îngerii cu săbii de foc, ca să vă lase pe voi să treceţi spre ţara voastră slăvită În cele din urmă, aveţi nevoie de cineva care să afle milă pentru voi de la Ziditorul vost ru îndurerat, pentru ca El să vă primească din nou în pământurile ţării Sale fără de moarte Acest “cineva” nu era cunoscut lumi i pre-creştine El S-a arătat ca Domnul şi Mântuitorul nostru Iisus Hristos, Fiul Dumnezeului Celui viu Din iubire pentru voi, El S-a pogorât din cer şi a venit pe pământ, luând haina trupească, a fost prins de dragul vostru, întemniţaţilor, a suferit sudoare şi îngheţ, a îndurat foame şi s ete, Şi-a dat faţă ca să fie scuipată şi trupul Său ca să fie bătut în cuie pe Cruce, S-a aşezat în mormânt ca leș, a coborât în iad ca să strice o închisoare mai rea decât viaţă aceasta, care vă aşteaptă pe voi după plecarea din trup – şi toate astea pentru a vă mântui pe voi din murdăria păcatului, şi v-a aşezat pe picioarele voastre El a înviat din morţi, ca prin aceasta să vă dea aripi pentru zborul la cer, şi în cele din urmă S-a înălţat la cer pentru a vă deschide calea şi a vă duce în locaşul îngeri lor Nu trebuie acum să oftaţi cu cutremur şi groază ca Împăratul David, nici nu trebuie să doriţi “aripi de porumbel“, căci a venit Vulturul, şi a arătat şi despărţit drumul în două Voi trebuie numai să creşteţi aripile duhovniceşti care vi s-au dat la botez întru numele Lui, şi să doriţi cu toată tăria să vă urcaţi acolo unde S-a urcat El El a făcut nouăzeci şi nouă la sută din tot ceea ce vă trebuie pentru mântuirea voastră; nu vă veţi osteni să faceţi unu la sută cât a rămas pentru mântuirea voastră; şi aceasta când, pentru voi, “vi se va da cu bogăţie intrarea în veşnica împărăţie a Domnului nostru şi Mântuitorului Iisus Hristos Fără Dumnezeu, mintea e întotdeauna goală, iar toată cunoaşterea care intră în ea cade în gol, ca nişte pietre aruncate în prăpastie Iubirea întregii lumi nu poate umple inima omului, căci inima simte nestatornicia iubirii lumeşti, care e când în creştere, când în descreştere, când seacă " (Sfântul Ierarh Nicolae Velimirovici) ECOUL HANGULUI Pagina 4 Anul VII, nr 23 Hangu – file de istorie Hangu - file de istorie ISTORIA HANGULUI Hangu, în vremurile trecute, se situa intr-o zonă teritorială mult mai întinsă decât suprafaţa actuală a comunei Hangu Strâns leg at de aceasta, nu lipsit de interes mi se pare să arăt ce se înţelegea prin termenul Hangu, înainte de 1864, cum a evoluat, din punct de vedere administrativ-teritorial, regiunea Hangului, din momentul înfiinţării comunelor, până în zilele noastre Documentele de cancelarie care amintesc de Hangu sau de locuri din Hangu, începând cu secolul al XV-lea, scrierile marilor cronicari- Grigore Ureche, Miron Costin şi Ion Neculce-ca şi alte izvoare scrise, ne lasă să înţelegem clar, fără putinţă de tăgadă, că Hangu reprezenta o regiune întisă de pe cursul mijlociu al văii Bistriţa, desfăşurându-se de o parte şi de alta a ei, de la Galu şi până la barajul de la Izvorul Muntelui Geografic, această zonă cuprinde Depresiunea Hangului cu munţii înconjurători, peste care se înalţă, dominator, muntele Ceahlău Despre acesta se face menţiunea expresă că „ din Hangu face parte şi masivul Ceahlău ”( Gheorghiu, C D , Dicţionar geografic asupra judeţului Neamţ, Buc ,1895,p ,194 ) Dacă luăm în considerare că Moşia Hangului, a familiei Sturza, se întindea până la Satul Buşmei şi muntele Buşmeiul Mare din comuna Farcaşa, putem spune că până acolo se întindea şi regiunea Hangului Unul dintre locuitorii şi cercetătorii istoriei acestei regiuni, învăţătorul Gavriil Galinescu , compară zona aceasta cu cea a Câmpulungului, având în vedere întinderea mare, populaţia numeroasă, rolul important jucat de hangani intr-o anumită perioadă istorică, în această regiune de graniţă a Moldovei, numind-o Ţara Hangului, considerând că această entitate geografică şi istorică s- ar întinde pe toată valea Bistriţei, de la Bicaz până la Dorna Lucrarea de faţă îşi propune să descrie, cel puţin pentru anumite epoci istorice, fapte şi evenimente nu numai a Hangului de astăzi, ci a celui de odinioară Denumirea de Hangu pentru toată această regiune, a durat până -n vremea lui Alexandru I Cuza, când, pe teritoriul vechiului Hangu, s-au înfiinţat, pe baza legii de organizare comunală, din anul 1864, comunele Hangu şi Buhalniţa, făcând parte din plasa Piatra-Muntele şi având în componenţa lor următoarele cătune : Audia, Boboteni, Boura-Fârţigi, Ciorobuc, Durău, Hangu, Leţeşti, Răpciuni, Răpciuniţa, Strâmptura, pentru Hangu iar pentru Buhalniţa erau cătunele : Cârnul Bistriţei, Buhalniţa, Izvorul Alb, Izvorul Muntelui, Poienari, Potoci, Secu Bulhaniţei Semnificativ este faptul că, în anul 1903, comunele Hangu şi Buhalniţa, care, până acum, făceau parte din Plasa Piatra-Muntele, formează singure Plasa Ceahlău, cuprinzând acel teritoriu care , înainte de 1864, era cunoscut sub denumirea de Hangu Această organizare teritorială a regiunii Hangului va dura până -n anul 1925, când, în temeiul noii legi de organizare administrativ-teritorială unitară a ţării, se vor aduce modificări şi-n situaţia administrativ -teritorială a judeţului Neamţ În acest judeţ s-au creat patru comune noi, prin deslipiri de sate din trupul altor comune Între acestea s-a numărat şi comuna Ceahlău, formată prin deslipirea satelor Schitul, Răpciune şi Leţeşti, cu cătunul Reţes, care făceau parte, până acum, di n comuna Hangu În felul acesta, pe teritoriul regiunii Hangului se aflau trei comune: Hangu, Buhalniţa şi Ceahlău În anul 1955, printr-o nouă organizare administrativ-teritorială, Regiunea Hangului alcătuia ECOUL HANGULUI Pagina 5 Anul VII, nr 23 Hangu – file de istorie Hangu - file de istorie raionul Ceahlău, în componenţa Regiunii Bacău În raionul Ceahlău erau trei comune: Hangu cu satele: Audia, Boboteni, Fîrţîgi şi Hangu; Izvorul Alb, cu satele: Buhalniţa, Izvorul Alb, Poenari, Rugineşti, Secu; Ceahlău, cu satele: Bistricioara, Leţeşti,Răpciuni şi Schitul Teritoriul Hangului a suferit schimbări dramatice, in anii 50, ai secolului trecut, când s-a construit barajul de la Izvorul Muntelui şi s-a format lacul de acumulare din zonă Au dispărut sate, unele total , altele parţial În întregime, a fost strămutată populaţia din satele: Poenari, Hangu, Fîrţîgi, Leţeşti, Reţeş, s-au întemeiat vetre noi de sat ca: Bofu, Bistricioara, Leua, Huiduman, Grozăveşti, Brădiţel Pe teritoriul Hangului au rămas comunele: Hangu, Ceahlău, Izvorul Alb, care revine la denumirea de Buhalniţa Ultima organizare administrativ-teritorială, din anul 1968, determină alipirea Buhalniţei la Hangu, astfel că, actuala comună Hangu cuprinde satele: Buhalniţa, Chiriţeni, Grozăveşti, Hangu şi Rugineşti Istoria Hangului se integrează organic în istoria Moldovei, deci în istoria neamului românesc Suferinţele, realizările şi împlinirile poporului român, au înrâurit şi viaţa locuitorilor din această zonă, după cum şi hanganii şi-au adus contribuţia, mai mare sau mai mică, la aceste realizări şi împliniri, au suferit, alături de întreg poporul român, rigorile şi vicisitudinile isto riei De aceea voi raporta permanent istoria acestor locuri la istoria natională şi, acolo unde voi avea prilejul, chiar la istoria universală, încercând să creionez aportul original al locuitorilor de aici, contribuţia lor la înfăptuirea marilor acte ale poporului român, la dezvoltarea generală a ţării Profesor de istorie, Gheorghe Drugă Micii scriitori Micii scriitori Micii scriitori Micii scriitori Primăvara E din nou primăvară! Păsărelele acompaniate de căldura blândă a soarelui, au început de câteva zile o altă simfonie, cea mai frumoasă dintre toate, pentru că în acordurile ei întreaga natură se trezește la viață Ghioceii se ivesc dintre frunzele uscate, căutând soarele, gâzele zboară prin aer într-un dans amețitor, florile multicolore se trezesc din somnul plin de frigul iernii și zâmbesc aiurite, albinuțelor care și - au început călătoria în căutarea mierii Iarba colorează ușor pământul, iar razele soarelui se roagă în fiecare zi, de muguri, să se deschidă, să înfrunzească, să înflorească, să ne aducă bucurii Cu mantia plină de lumină, primăvara împarte, din coșul ei uriaș, tinerețe, frumusețe și veselie Sînziana Mazilu, clasa a IV-a, înv Caia Dumitrina ECOUL HANGULUI Pagina 6 Anul VII, nr 23 Destăinuiri Destăinuri Destăinuiri HANGU, FRÂNTURI DE TRECUT, FĂRÂME DE SUFLET De ani de zile pândesc apele scăzute ale lacului Izvorul Muntelui, doar-doar voi vedea ruinele Catedralei din Hangu, dar niciodată n-am crezut că voi avea ocazia - și după jumătatea lunii martie - să pot traversa lacul de la un mal la altul și tot pe banchiză să ajung până la ele… Asa-mi începeam în urmă cu 4 ani, pe 18 martie 2012, povestea ce azi v-o-mpărtășesc… Trecuse un an secetos, iar iarna venise mai târziu Văzusem de multe ori lacul înghețat, dar cel mai târziu până pe 15 februarie și de aceea nu mă așteptam că și în luna martie să-l găsesc imaculat de alb Îmi ajunsese la urechi că și ruinele bisericii dinamitate au ieșit la suprafață - poate cel mai mult vizibile după cei 50 de ani în care au fost acoperite cu apă Au tulburat întâia oară liniștea hanganilor în primăvara anului 1975 când au apărut ca o insulă înconjurată de marea dintre munți Atunci localnicii au ajuns cu barca până la ele, iar câțiva dintre ei - împătimiți pescari, cu care și astăzi m-am întâlnit pentru a le asculta poveștile - pășind pe ruine în liniștea-le caracteristică, au pescuit de-acolo Pe 4 mai 1975, de Sfintele Paști localnicii, în frunte cu părintele Mihai Popa au ajuns la ruine și au oficiat slujba de Înviere pe altarul dinamitat al b isericii Ruinele au mai ieșit la suprafață la începutul anilor 2000 dar pentru puțin timp Cei ce locuiesc în zonă mi-au mărturisit că le-au mai văzut iarna, pe când lacul era înghețat, dar niciodată atât de mult încât să se poată păși pe gheață până la ele Am ajuns pe malul lacului puțin după ora 8 a dimineții de 18 martie 2012 Soarele era deja prea sus, lacul se vedea înghețat bocnă și din Potoci și din curba de la Ruginești Ceahlăul - învăluit într-o intensă lumină albă, prea puternică lumină pentru fotografi pretențioși - îmi veghea de la distanță pașii Sincer, nici nu știam unde sunt localizate ruinele Logic, le-am bănuit a fi după Șesul de odinioară al Hangului, deci mai la nord de satul Buhalnița, spre Poiana Teiului, în mijlocul lacului, în locul numit cu mândrie de localnici Țara Hangului Le-am văzut de la distanță, printre case și crengile copacilor ce -și așteptau mugurii, imediat după intrarea în satul Grozăvești, căutând rapid un unghi cu vizibilitate bună pentru obiectivul 70-300 mm Mi-am continuat drumul până în centrul comunei Hangu, înainte de curba spre stânga, gândind că de la marginea golfului le voi vedea și fotografia din față Golful, aproape scăzut, nu prezența niciun pericol Eram în Gura Hangului, loc numit astfel pentru că aici apele pârâului Hangu se vărsau în Bistriță Am coborât o mică porțiune împădurită până spre malurile secate În această zonă umbrită la orele dimineții, deși gheața îmi încetinea înaintarea, nu- mi doream să văd și să simt că intenționează să-și schimbe starea de agregare Am parcurs astfel din marginea golfului perpendicular spre mijlocul lacului de acumulare circa 2 km Pierdeam Ceahlăul din priviri, culmile din fața mea îl obturau și îmi părea, cu fiecare pas făcut, cum coboram centimetri buni Privite de aici, ruinele erau în larg, dar s pre malul stâng al golfului și nu în centru - așa cum mi le imaginasem timp de 20 de ani Dincolo de acest mal eram deja înconjurată de marea albă În largul ei localnici răbdători pescuiau bibani la copcă ECOUL HANGULUI Pagina 7 Anul VII, nr 23 Destăinuiri Destăinuri Destăinuiri Mă mai despărțeau de ei și de ruine o limbă de uscat și o întindere orbitoare de gheață Mi -am spus că acolo trebuie să ajung și eu, că - dacă pe pescari i-a ținut gheața - n-oi fi tocmai eu cea mai solidă dintre pământeni… Tulburătoare și emoționantă apropiere de ruine… Blocuri de beton trudit în 30 de ani sfărmate cu eforturi în cele 7 zile de dinamitări, șine de cale ferată c u care-a fost armat betonul - contorsionate de explozii, bucăți mici din biserica mare împrăștiate și încastrate acum în gheață… Un loc sfințit încă din anul 1921, în care s-a trudit un loc în care s-a născut ”blestemul dela Hangu”, căci ”Bine nu poate fi când dărâmi o biserică” M-am închinat altarului ei dinamitat, cerându-i iertare pentru prezența mea, permisiunea de a fotografia și răgazul de a mai rămâne în preajma -i Am traversat înapoi banchiza și spre prânz m-am îndreptat către fâșia de uscat situată ca și o prelungire a extremității stângi a golfului Pământul pe jumătate înghețat era închis la culoare, mâlos, cu miros pregnant și încă mai păstra urmele pe care nici trecutul, nici apa nu le-au putut șterge Pietrele ce poate-au fost cândva o temeli e de casă sau o-ntăritură a drumului ce ducea la catedrală ascundeau sub ele ”cheia împărăției” cu care-avem să deschid poarta pe care-o căutasem atâția ani La marginea fășiei de uscat - capcană de mâl lipicios - martori tăcuți, m-au întâmpinat trunchiurile copacilor ce-odinioară țineau de umbră mormintelor din micul cimitir de lângă biserică, tăiate probabil atunci la strămutare, cu beschia Doar rădăcinile le -au rămas înfipte în pământul strămoșesc, căci dorul de lumină și de aer și l-au înecat în lacrimi, atât de multe lacrimi încât ele le-au acoperit până li s-au contopit cu apele lacului Am început să urc spre zona împădurită, pe malul pietruit până la care ajungeau cândva apele lacului, gândind că de sus voi avea în cadru atât Ceahlăul cât și ruinele catedralei Mă înșelasem, muntele era dincolo de culmea de pe malul vestic al lacului Era cam 12 jumătate când un sunet înfiorător a trecut cu viteză peste marea înghețată Îmi părea foarte cunoscut, căci fiind cu gândul la Ceahlău, am asociat rapid ecoul cu o avalanșă, pornită de undeva de la poalele muntelui deși nu-i vedeam urmele Se încălzise destul de mult, dar mai aveam timp și gheață de străbătut până la cealaltă extremitate a golfului Hangu, malul dinspre satul Chirițeni Văzusem două bărci încorsetate în gheață care parcă mă așteptau să le pozez, dar în același timp vroiam să fotografiez ruinele și din acest unghi, chiar dacă o făceam în contre-jour Ochiurile de apă creșteau în suprafață și erau din ce în ce mai dese Pe măsură ce înaintam spre malul opus, pe-alocuri gheața era mai subțire și sub ea se vedea ”pământ” N-am stat pe gânduri să-l testez, căci mi-am dat seama că nu poate fi decât capcana unei alte fâșii mlăștinoase de teren Așa că am preferat să pășesc pe gheața pe sub care se vedea verde-albastru deși știam că acolo e apă și nu altceva Pe la jumătatea drumului ce mi -l propusesem, în jurul orei 14:20, am auzit același sunet înspăimântător, parcă de o intensitate mai mare, venind dinspre N-NV, trecând prin mine, pe lângă mine și longitudinal pe firul lacului spre sud A fost zgomotul care m-a trezit, căci de-o a doua ”avalanșă” nu mai putea fi vorba Era urletul zăporului de gheață format înspre nord sau trosniturile banchizei pe care mă plimbam de mai bine de 6 ore… ECOUL HANGULUI Pagina 8 Anul VII, nr 23 Destăinuiri Destăinuri Destăinuiri Mi-am luat rămas-bun de la ruine, de la pescari și de la lac, iar orele 16 m-au găsit deja pe pământ sigur, pregătindu-mi întoarcerea spre casă Am privit continuu dincolo de umărul meu drept, spre ruine, dându-mi seamă că ele era vizibile și din satele Ruginești, Izvorul Alb, până la curba de la Dealul Bisericii din Potoci Lacul înghețat pe care l- am fotografiat de dimineață era acum aproape albastru Curând zăpezile de pe dealuri se vor topi și ele și apele lor își vor croi drum spre lac Chiar dacă este atât de scăzut cu siguranță ruinele vor fi iarăși acoperite Sau, dacă seceta încă ne va mai răni, la vară ele vor ieși din nou la suprafață, iar eu voi reveni Aşa să fie, în fond povestea mea nu s-a sfârșit aici, ci ea abia acum începe… 2016 Pentru realizarea unor reparații la Uzina Stejaru, s -a impus scăderea nivelului apelor, astfel că ruinele au fost vizibile de pe data de 18 ianuarie până pe 19 februarie În toată această perioadă, am poposit în fiecare săptămână pe malul lacului, cu inima plină de dorința de a le atinge din nou Studiind prognoza meteo și verificând orarul operatorilor de transport, am coborât la Gura Hangului pe urmele pașilor mei de acum 4 ani Pământul e înghețat bocnă şi mă-ndrept cu nerăbdare către largul lacului Trec în liniște pe lângă aceleași cioate tăiate cu beschia la strămutare Din larg ruinele m-așteaptă Le salut cu reverență, mulțumindu-le că au apărut din nou și cerându-le permisiunea de a le fotografia şi de această dată Pășesc spre ele tăcută, dar cu atenție și cu aceeași emoție în suflet Mâlul pe care mergeam odată e înghețat și asta-mi permite să mă aproprii de ele până la 30 de metri La marginea apelor lacului sunt adunate câteva zăpoare Le urc alunecând, îmi caut echilibrul fotografiind Sub ele apa vuiește înfiorător La baraj se uzinează, îmi spun Sunetele sparg continuu liniștea, făcându-mă să încetinesc înaintarea Privesc tăcută în jur: gheața de pe lac este prea subțire O testez cu câteva blocuri desprinse cu bocancul din zăpor E vremea să renunț și să pășesc pe pământ sigur Le promit că voi revin la finele săptămânii viitoare - și așa a fost Le regăsesc distante, triste și reci Plouă peste ruine și ele plâng Și eu plâng o dată cu ele Deja aștept următorul week end Mă îngrijorează pământul îmbibat de apă după o săptămână cu ploi şi lapoviţă pentru că știu că lacul nu e în totalitate înghețat Păsesc și de această dată pe limba de pământ ce mă desparte de ruine Vântul rece dinspre largul lacului îmi pișcă obrajii Înaintez cu grijă Talpa piciorului pătrunde treptat 10 cm în mâlul negru, lipicios și cu miros pregnant, apoi 20 de cm și în final, dreptul îmi intră până la genunchi în capcană E ok Parazăpezile se spală, iar mai sus de pădurea de brazi, în apropierea caselor e un izbuc unde-mi pot curăța bocancii Schimb obiectivele foto cu mâinile înghețate și murdare Şi fotografiez Pe malul scăzut al lacului văd fugari, niște câini Nu vreau să mă vadă și ei în absoluta -mi singurătate albă și rece Voi reveni și săptămâna viitoare Poate îmi va mai surâde o dată norocul 14 februarie 2016, cobor iarăși hotărâtă spre malul lacului Înaintez fără să mă mai opresc chiar dacă pași-mi sunt mici și deși, iar mâlul la fel de moale Lacul e plin de valuri și ruinele par unei peninsule înconjurate de ap Vântul bate atât de tare cu putere, de parcă te va lua pe sus și arunca în ECOUL HANGULUI Pagina 9 Anul VII, nr 23 Destăinuiri Destăinuri Destăinuiri ape Filmez și fotografie, deopotrivă O semeție ce și astăzi impune respect Pe un bloc de beton văd așezată o candelă - din comerț, probabil adusă de vreun localnic Oare cum de arsese în totalitate, pe vântul acela puternic și cum de el nu o stinsese…? Mă strecor printre ruine cât încap și cât mai adânc, căutând cu privirea bucăți mici din biserica mare pe care să le iau acasă, la fel cum făceam în fiece drumeție montană Reverență! 17 februarie 2016 Revin la Hangu și pe malul lacului Socotisem că până la finele lunii ar fi trebuit să se mai vadă, dar le regăsesc înconjurate in totalitate de apă, ca și când ar fi o insulă De lumină Privesc înapoi spre ruine, deşi aş fi vrut să mai rămân de vorbă în tihnă cu ele Stoluri de păsări asemeni îngerilor veghează deasupra lor, rotindu-se aşa cum făceau probabil odinioară pe lângă turlele măreţe ale Catedralei de la Hangu Şi de departe parcă le -aud şoapta: "Dacă vrei să zbori spre cer, trebuie să părăseşti pământul Dacă vrei să mergi înainte, trebuie să renunţi la tot ce te-ar putea trage în adânc" Mă despart cu greu și dor Pe 19 februarie 2016 apele lacului le-au ferecat în adâncuri Poate fiecare dintre noi va avea ocazia să mai vadă ruinele bisericii mari din Hangu Poate și mie această șansă îmi va mai surâde Dar cine știe dacă voi mai ajunge atât de -aproape de ele încât le ating și lor să mă închin așa cum numai o dată-n viață îți este dat să fie… Daniela Ursu Micii scriitori Micii scriitori Micii scriitori Micii scriitori Primăvara Minunata zână a primăverii s-a grăbit și în acest an A venit repede, alungând frigul iernii, pentru a face loc soarelui, păsărilor, ierbii, florilor Au întâmpinat-o, mii de ghiocei răsăriți la marginea pădurii, printre frunzele uscate, pentru a-i ura bun venit, iar mugurii și - au făcut de cap, plesnind, peste noapte Frunzele și florile au ieșit din ascunzătoarea unde au dormit toată iarna, întinzându-și lacome, brațele către razele blânde ale soarelui Și viorelele au ieșit în întâmpinarea primăverii D oar câteva raze de soare care s-au strecurat obraznice, printre crengile brazilor, le-au trezit din somn Iar ele, vesele, s-au scuturat de frunzele uscate, pe care le-au aruncat cât acolo și s-au ivit așteptând cu nerăbdare fluturii și albinele De bucurie, Zâna primăvară și -a luat pensonul și a început să coloreze florile, fluturii, iarba, cerul, soarele, pentru ca natura să fie mai frumoasă primăvară decât în oricare alt anotimp Ceobâcă Patricia, clasa a IV-a, înv Caia Dumitrina ECOUL HANGULUI Pagina 10 Anul VII, nr 23 Evenimente locale Evenimente locale Evenimente locale ”HANGU – FILE DE ISTORIE” ”Un popor care nu-şi cunoaşte şi nu-și respectă istoria, e sortit pieirii ” Ideea acestui proiect, care dăinuie de multă vreme în mintea și în sufletul meu, își are sorgintea în afirmația, plină de adevăr și înțelepciune a domnului profesor de istorie Drugă Gheorghe, consemnată în volumul ”Istoria Hangului”: ”Istoria locală este necesară şi trebuie cunoscută deoarece aşa se poate ajunge la perceperea psihicului şi personalităţii locuitorilor Faptele şi evenimentele trecutului, tradiţiile şi credinţele strămoşilor, s-au impregnat durabil şi ireversibil, dând naştere sau influenţând mentalităţile contemporane ” Proiectul ”Hangu – file de istorie”, s-a vrut o călătorie virtuală, în spațiu și timp, prin ”Țara Hangului” de altă dată, o călătorie realizată împreună elevii, în mod special, pentru a ne dezvolta și îmbogăți spiritual, pentru a ne redescoperi, a ne defini, cunoaște și identifica, pentru a ne ști istoria, pentru a smulge din uitare tradițiile, faptele și evenimentele petrecute de-a lungul vremii, în această zonă Proiectul a fost provocare (iar copiii iubesc provocările și tot ce se întâmplă altfel decât sunt ei obișnuiți), pentru că istoria noastră, a Comunei Hangu, poate fi percepută ca un joc infinit de puzzle, un joc cu trecutul, raporat mereu la prezent, un joc interactiv în care elevii au adăugat propriile lor piese de puzzle, fiind deopotrivă și ”spectatori” și ”povestitori” (pentru că așa pot reține mai ușor și pentru mai mult timp orice informație), În această călătorie virtuală am fost însoțiți de cărți, documente și fotografii (resurse informaționale aflate la bibliotecă) și prezenări video, care să ne-au ”vorbit” despre comuna Hangu Proiectul inițiat de Biblioteca Publică Hangu, în parteneriat cu Primăria Hangu, Fundația Culturală Gavriil Galinescu, Asociația Culturală Hangu, Școala Gimnazială Hangu, și Biblioteca Școlară Hangu, s-a desfășurat pe mai multe etape În prima etapă elevii au răsfoit revistele locale (”Țara Hangului” – donate bibliotecii de către Fundația Gavriil Galinescu și ”Ecoul Hangului” – care se editează la bibliotecă) și cărțile din expoziția ”Hangu – file de istorie”, organizată cu acest prilej Au căutat și au citit, prin sondaj, informații importante, interesante și inedite despre co muna Hangu Etapa a doua a constat în prezentarea video a legendelor descoperite, cu multă dăruire de către domnul profesor Drugă Gheorghe și publicate în revistele ”Ecoul Hangului” Au povestit și ei legendele care fac referire la zona noastră și la împrejurimi (”Legenda Dochiei”,”Legenda Pietrei Teiului”, ”Legenda Bistriței” – ”Zâna furată” – Al Mitru) ECOUL HANGULUI Pagina 11 Anul VII, nr 23 Evenimente locale Evenimente locale Evenimente locale La a treia întâlnire am vizionat expuneri video, pe diferite teme: ”Hanganii – ocupații și îndeletniciri”, ”Hanganii – în zile de sărbătoare”, ”Catedrala de la Hangu – drama din adâncuri”, ”Dascăli și elevi din Hangu”, etc Cele mai multe dintre fotografii, în special fotografiile de dinainte de strămutare, sunt adunate de către regretatul învățător Teoctist Galinescu, care a fost sufletul spiritualității hanganilor și donate de către Fundația Culturală Gavriil Galinescu, Bibliotecii Hangu, o altă parte sunt adunate de către copii, în cadrul proiectului ”Căutătorii de comori” și fac parte din ”E-Arhiva Hangu”, un proiect inițiat de Biblioteca Hangu, în 2012, prin care urmărim realizarea unei arhi ve electronice, o bază de date cu informații, documente, monografii, hărți, forografii, etc care fac referiri la zona noastră, bază de date care poate fi folosită care resursă informațională și poate fi ”răsfoită” mult mai simplu și mai ușor La una di ntre întâlnirile din cadrul proiectului am avut ca invitată pe doamna Ursu Daniela, de profesie informatician, care își dedică timpul liber fotografiei și istoriilor inedite din Județului Neamț, pasiuni care au făcut di n ea o personalitate apreciată și admirată pentru dăruirea, perseverența și determinarea cu care își urmează visul Daniela s-a preocupat, în mod deosebit de istoria ”Țării Hangului” dinainte de strămutare, a adunat (cu o pasiune și un entuziasm demne de invidiat) documente, fotografii, informații și detalii, a dat interviuri, a vorbit la posturile locale de televiziune și a scris nenumărate articole în acest sens, acordând o atenție specială ”Catedralei de la Hangu” Nu aș fi reușit să realizez acest proiect fără sprijinul necondiționat al doamnei profesor de engleză Iuliana Petroaia, un dascăl remarcabil, sufletist și plin de dăruire, care a decis să desfășoare toate orele de dirigenție la bibliotecă M-am bucurat și de colaborarea cu doamna profesor de limba și literatura română, Dominte Teodora, care a participat la anumite activități din cadrul proiectului și nu în ultimul rând, de sprijinul doamnelor învățătoare Manolache Steluța și Munteanu Carmen Îmi doresc, din adâncul sufletului, ca toți cei care s-au implica în derularea proiectului ”Hangu – file de istorie”, să înțeleagă importanța cunoașterii istoriei acestui ținut, unde comunitatea își are rădăcinile, de unde își trage seva existențială, conturându-și identitatea, cunoscându-și trecutul, păstrându-și tradițiile și obiceiurile, pentru a-și construi, cu grijă, prezentul și a pune temelie viitorului Bibliotecar, Liliana Pîntea ECOUL HANGULUI Pagina 12 Anul VII, nr 23 Destăinuiri Destăinuiri Destăinuiri FRICA DE EȘEC de Oana Grecea Frică de eşec cred că m-a urmărit toată viaţă Începând de la şcoală când nu răspundeam ca nu cumva să greşesc, continuând cu petrecerile la care nu mă duceam să nu mă fac de râs cu dansul meu (sau cu faţă mea), cu prieteniile cu sexul opus pe care le evităm (să nu par proastă, să nu mă îndrăgostesc şi să sufăr, etc) şi cu micile sau marile decizii profesionale pe care le-am luat mai degrabă sub impuls decât cu un calcul prealabil Mă gândesc că frică asta de eşec ne este insuflată din familie Pentru cei dragi era o dramă o notă mică, un examen picat, un divorţ în familie Vă daţi seama că, pornind la drum cu acest bagaj am st at tot timpul cu frică în sân să nu dezamăgesc Nici acum nu cred că părinţii mei sunt foarte mândri de mine, deşi au ajuns să mă accepte aşa cum sunt (chiar dacă tot mă judecă) Nu am fost niciodată prima Pur şi simplu nu am reuşit să fiu Nu ştiu dacă mi-am dorit suficient asta, pentru că presupunea să ies cumva în evidenţă şi eu vroiam să nu fiu remarcată Aşa înţelegeam modestia Acum regret Îmi dau seama cât ar fi însemnat la self-esteem-ul meu şi în timp, la brandul meu personal De 20 de ani de când lucrez în presă şi am făcut materiale (unele bune şi foarte bune) nu am ajuns niciodată şefă pentru că nu mi-am dorit asta, pentru că am preferat să-mi schimb jobul decât să suport ceva sau să fac compromisuri editoriale ori să accept şefi sub nivelul me u A fost asta bine? Cu siguranţă nu Dar am mers mai departe, adaptându-mă unui nou loc şi unui nou mediu Revenind la frică de eşec şi părinţii mei, port şi azi, la 40 de ani, “povara” (deşi acum mă alint) faptului că ai mei mi -au pus un prenume special în ideea/speranţa că voi deveni cândva o celebră scriitoare şi să am un nume adecvat (Oana-Neamţ) Nu am devenit nici scriitoare şi nici celebră, deşi să scriu o carte încă mă bântuie un gând De un an, de când sunt antreprenoare şi încerc să pun pe picioare un site cu reţete video şi un magazin de ecommerce ataşat lui (http://retetetv ro), teamă de esesc este şi mai mare Întâi mi s-a spus că nu am exemple antreprenoriale de succes în familie O rudă a avut una, dar după 10 ani de mers p e linia de plutire a închis-o din motive de sănătate, dar şi din motive de adus bani de -acasă pentru datoriile firmei Deşi nu a fost profitabilă, afacerea i -a adus fericirea toată această perioada, fiindcă făcea ceva ce -i plăcea, exact cum se întâmplă acum cu afacerea mea Frică de eșec persistă însă şi mai mult pe acest fond familial Ba mai mult, atunci când povestesc despre problemele (financiare) cu care mă confrunt mi se spune imediat că o să ajung ca acea persoană, că nu mă diferenţiez cu nimic, că voi fi încă un exemplu de eşec, că voi îndatora familia pentru o pasiune a mea La toate cursurile antreprenoriale pe care le-am urmat (voiam să fiu pregătită, să pornesc în cunoştinţă de cauza) ni s -a spus să ne urmăm pasiunea Nimeni nu a spus cum să o faci dacă nu ai şi bani Mi-e frică că merg cu paşi prea mici că să ajung mare, mi -e frică și că mă voi îneca în mijlocul apei acum când am învăţat să dau din mâini Mi-e frică de toate speranţele, timpul, vorbele, încrederea investită în mine de alţii, mi -e frică de timpul şi visele mele pe care mi le-am făcut de peste doi ani, referitor la acest proiect, mi -e teamă că toată documentarea şi vizionarea de videouri calitative a fost inutilă şi că nimeni şi nimic nu mă mai salvează de aici Mi-e frică să cer ajutor pentru că nu ştiu cum; aş fi vrut să găsesc un investitor sau un om de încredere care să intuiască potenţialul meu, să creadă în mine şi să vadă viitorul la fel de roz Dar pur şi simplu mi-e teamă că nu sunt în stare să conving pe cineva că ce vreau eu e viabil deşi, credeţi -mă, ECOUL HANGULUI Pagina 13 Anul VII, nr 23 Destăinuiri Destăinuiri Destăinuiri că aş vorbi ore întregi despre ce se poate face şi îmbunătăţi în materie de site/uri de reţete, în materie de video de reţete, în materie de produse vândute pe un site de cooking Cred că sunt o lașă Mi -e frică să scot capul în lume şi să mă mândresc cu ce am realizat… fiindcă mie mi se pare că nu am făcut mare lucru Mi -e frică şi că, citind voi acest post veţi spune că mă vait… Mi-e frică să nu mă judecaţi fără să mă cunoaşteţi (fiindcă oamenii au obiceiul să se grăbească şi să facă asta) Cum spuneam, toată viaţă m-am temut de ceva Oamenii din jurul meu spun despre mine că aş fi o persoană puternică, o persoană care ştie ce vrea Asta pentru că este cam greu să le explic toate temerile care mă macină până la luarea unei decizii Uneori fac pe curajoasă atunci când cei din jurul meu sunt prea oscilanti, fiindcă am şi eu un principiu pe care îl aplic de câţiva ani: mai bine să regreţi că ai făcut ceva decât să regreţi că nu ai făcut şi nu ai știut cum este Ce pot să spun cu toate aceste frici pe care vi le-am povestit este că ele, pe de-o parte, m-au motivat să merg mai departe şi să încerc să dovedesc contrariul De multe ori frică de a continuă ceva s-a dovedit un picior în fund şi un pas înainte în viaţă mea Poate că şi de proiectul Reţete TV veţi auzi într-o zi că a devenit celebru şi că în el a investit un Fond de Investiţii Dar poate că fricile altora şi reuşitele lor sunt mai motivante decât ale mele Voi participa săptămâna viitoare la conferinţă Fears & Failures organizată de cei de la Impact Hub că să mă conving de asta, ascultând poveştile lui Orlando Nicoară, Vlad Mixich, Alex Găvan, Sergiu Neguţ, Radu Ciobănaşu şi alţii Cu siguranţă voi fi motivată de poveştile şi reuşitele altora, născute tot din frică Micii scriitori Micii scriitori Micii scriitori Micii scriitori Cartea Cartea nu înseamnă numai o mulțime de foi tipărite, adunate cu grijă între două coperte frumos colorate Cartea este o fărâmă din viața celui ce o scrie și o lecție pentru cel care o citește E suficient să citești prima pagină și realizezi cât de repede, cuvintele devin magice, îți pătrund în suflet, se furișează în cele mai întunecate și nebănuite unghere ale minții, determinându-te să-ți pui întrebări, să faci comparații, să meditezi, să discerni între unele lucruri, să conștientizezi anumite fapte și evenimente, să-ți imaginezi unele momente, raportând totul la tine, la trăirile tale, la felul tău de a gândi și a trăi O singură carte pe care o citești cu nerăbdare e suficientă pentru a -ți face din alte cărți prietene, prietene nedespărțite, tăcute, inteligente, răbdătoare, comunicative, aproape ideale, pentru că le poți lua cu tine peste tot și nu vor plânge dacă ai plecat în vacanță fără ele, le poți păstra în sufle t sau le poți uita repede și nu-ți vor reproșa niciodată, le poți purta cu tine în geantă, sau le poți uita pe noptieră, te vor aștepta întotdeauna, răbdătoare Cărțile sunt nu doar prietene ideale, ci și cei mai înțelegători și indulgenți dascăli Te poți întoarce la ele și poți căuta orice fel de informații, oricând ai nevoie Aceste prietene adevărate, sunt compania minunată atunci când ești singur, trist sau abătut și tot ele, cărțile , sunt temelia devenirii noastre Lalău Andreea Elena, clasa a VI-a B, prof Popoaiea Cecilia ECOUL HANGULUI Pagina 14 Anul VII, nr 23 Evenimente locale Evenimente locale Evenimente locale Letiția, o elevă de excepție ”Iisus Hristos, câtă vreme a trăit pe pământ, a fost și a rămas pentru noi modelul prieteniei adevărate, pentru că Iisus Hristos Omul a plâns cu lacrimi amare, moartea prietenului Său Lazăr și Iisus Hristos Dumnezeu adevărat l-a înviat pe prietenul Său Lazăr ” Așa a încheiat Letiția Asavei, elevă în clasa a VII-a A, eseul cu titlul ”Prietenia adevărată”, unul dintre subiectele de la olimpiada de religie, etapa județeană, unde Letiția a obținut cel mai mare punctaj 97 de puncte, din totalul de 100 Deși a oscilat mai mult timp între religie și bi ologie, neștiind la ce olimpiadă să participe, pentru că etapa județeană se desfășura concomitent, a ales, în final, religia Succesul Letiției, dar și al elevei Grumăzescu Xenia (clasa a VII- a B, Școala Hangu) care a obținut 90 de puncte, se datorează , în mod deosebit, doamnei profesoare de religie Afloarei Mihaela, un dascăl plin de dăruire și pasiune, care le-a motivat să iubească această disciplină Letiția Asavei a scris cea mai frumoasă pagină din istoria Școlii Glimnaziale Hangu, pentru că este prima elevă care reprezintă școala noastră la o olimpiada națională Preotul Parohiei Hangu, Ioan Simiraș, încântat de reușita Letiției, a invitat-o la biserică, împreună cu doamna profesoară de religie și, în prezența participanților la sfânta liturghi e de duminică, 13 03 2016 a recompensat-o, oferindu-i în dar cărți și bani Gestul special al părintelui Ioan Simiraș nu doar că a determinat-o pe Letiția să pună și mai mult suflet în ceea ce face legat de această disciplină și de olimpiada națională, dar a demonstrat, într-un mod sui generis, că biserica susține copiii merituoși și că succesul este întotdeauna apreciat și răsplătit Preotul Parohiei Boboteni, Petrea Mihail, i-a făcut, în duminca următoare o surpriză la fel de mare, oferindu-i cărți și bani și aplaudând-o împreună cu enoriașii, pentru succesul obținut Remarcabil este faptul că dintre toți cei șase olimpici care reprezintă județul Neamț la olimpiada națională de religie, care va avea loc la Timișoara, între 18-22 aprilie, doar Letiția provine de la o școală generală, ceilalți sunt elevi la diferite colegii din județ Uneori, Letiția îmi arată ce lucrează pentru olimpiadă (sub îndrumarea permanentă a doamnei profesor Mihaela) și mereu rămân surprinsă de maturitatea cu care abordează temele religioase care sunt destul de complexe și de pline de profunzime Fragmentul care urmează face parte dintr-un eseu despre ”Faptele creștine” „Faptele bune sunt necesare în existența noastră, pentru că reprezintă singurul lucru pe care îl facem cu adevărat pentru sufletul nostru, singurul lucru pentru care vom fi primiți în Împărăția Cerului, nu pentru tot ceea ce am adunat pentru bucuria și fericirea trupului Doar atunci când cineva ne cere ajutorul se poate descoperi cu ușurință, puterea credinței și darul prieteniei adevărate Doar pentru faptele de milostenie pe care noi le-am făcut vom fi judecați cu bunătate și blândețe Sfântul Ioan Gură de Aur spune: ”Cu un bănuț dăruit, poți cumpăra Cerul, nu pentru că Cerul ar fi atât de ieftin, ci fiindcă Dum nezeu este atât de plin de iubire ” Prin această afirmație profundă, Sfântul Ioan Gură de Aur ne determină să înțelegem și să vedem iubirea infinită pe care Bunul Dumnezeu o poartă creației Sale și grija nețărmurită pe care i-o oferă pentru ca ea să-și îndeplinească scopul pentru care a fost făcută, acela de a se mântui și de a dobândi viața veșnică „ Redactor șef, Liliana Pîntea ECOUL HANGULUI Pagina 15 Anul VII, nr 23 Micii scriitori Micii scriitori Micii scriitori Micii scriitori ROMÂNIA, ȚARĂ DE POVESTE România, țara dinspre soare-răsare, binecuvântată de dragostea Bunului Dumnezeu și presărată cu un infinit de bijuterii Mi-ar trebui un orizont întreg de cuvinte pentru a exprima frumusețea neasemuită a țării mele, un colț de Rai, pe care îl port în suflet, în inimă, în gând Am făcut primii pași la poalele muntelui Ceahlău, ce mi se părea uneori că, în semeția lui, e gata să alunge norii, pentru a se putea oglindi, în imensitatea albastră a lacului Izvorul Muntelui, cât e ziua de lungă Am crescut împreună cu isprăvile îndrăgitului scriitor Ion Creangă, am colindat pădurile, ascultând uimită freamătul codrilor, potolindu-mi setea cu cea mai limpede și rece apă de izvor Am urcat dealurile, încercând, cu încăpățânare să ating cerul Mă întorceam acasă cu brațele pline de flori de câmp, cu buzunarele pline de vise, purtând aproape de suflet poeziile marelui Eminescu, pentru care țara noastră dragă era mai mult decât doină și vers, era crez și, mai presus de orice, iubire România, o lume de basm, cu castele în care poveștile prind repede contur, acompaniate de Balada marelui Ciprian Porumbescu, sau rostite cu glas domol și dulce, de către bătrânii sfătoși, iarna, la gura sobei România, tărâmul maiestuos și tainic, în care ești surprins de dorul adus din larg, spre țărm, de valuri spumoase, sau de visele care prind viață aproape de crestele munților pe care iarna așează, în joacă, diamante Nicăieri nopțile de sânziene nu sunt mai frumoase ca la noi, când ne întrecem la împletit coronițe și nicăieri, în serile târzii de vară, adierea blândă a vântului nu poartă cu ea, dinspre păduri, către sat, sunet de bucium și miros de fân cosit România, tărâmul magic unde locurile în care oamenii se întâlnesc cu Dumnezeu au împrumutat din culoarea cerului și unde tradiția și credința, îmbrăcate în straiele minunate ale străbunilor noștri, își dau mâna, în zile de sărbătoare, într-o imensă horă a bucuriei România, țara de poveste unde, ostenit de atâtea drumuri în trecut, prin istoria acestui popor pașnic, te poți așeza, la Masa tăcerii, să stai de vorbă, cu pământul udat cu sânge de eroi, să sta i de vorbă cu tine însăți și să-i mulțumești Bunului Dumnezeu pentru atâta binecuvântare Asavei Letiția, clasa a VII-a A, Școala Hangu Zâna primăvară Într-o zi, dintr-o pădure întunecoasă a ieșit un lup furios, cu colții mari și a mâncat-o pe Baba iarnă cea friguroasă și plină de zăpadă Atunci întreaga natură a zâmbit pentru că Zâna primăvară avea să soseacă foarte curând, aducând cu ea numai bucurii A doua zi au dispărut ușor norii de pe cer, lăsând loc soarelui ce a dezghețat pământul, din care au răsărit mii de fire de iarbă A treia zi, Zâna primăvară a rugat ghioceii și viorelele să înflorească și a chemat acasă toate păsările călătoare În fiecare zi se întâmpla câte ceva nou Într-o zi au înmugurit copacii, în altă zi zâna a lăsat miei să zburde pe dealuri Întreaga natură era fericită Lazăr Anda, clasa a II/a, înv Manolache Steluța ECOUL HANGULUI Pagina 16 Anul VII, nr 23